CELEX: 32016D0413
Language: bg
Date: 2016-03-18 00:00:00
Title: Решение за изпълнение (ЕС) 2016/413 на Комисията от 18 март 2016 година за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС (Текст от значение за ЕИП)

19.3.2016   
            
            
               BG
            
            
               Официален вестник на Европейския съюз
            
            
               L 74/45
            
         РЕШЕНИЕ ЗА ИЗПЪЛНЕНИЕ (ЕС) 2016/413 НА КОМИСИЯТА
   от 18 март 2016 година
   за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (1), и по-специално член 12, параграф 3, буква в) от него,
   като има предвид, че:
   
               (1)
            
            
               В член 12 от Регламент (ЕС) № 1285/2013 се предвижда, че Комисията носи общата отговорност за програмата „Галилео“, като ѝ се предоставят изпълнителни правомощия за определяне на местоположението на наземната инфраструктура на системата, създадена в рамките на програмата, и за осигуряване на нейното функциониране. Тази инфраструктура се състои от центрове и наземни станции.
            
         
               (2)
            
            
               С Решение за изпълнение 2012/117/ЕС (2) Комисията вече определи в много голяма степен местоположението на наземната инфраструктура на системата, създадена в рамките на програмата „Галилео“.
            
         
               (3)
            
            
               Решение за изпълнение 2012/117/ЕС бе прието въз основа на разпоредбите на член 12, параграф 3 от Регламент (ЕО) № 683/2008 на Европейския парламент и на Съвета (3), който бе отменен и заменен с Регламент (ЕС) № 1285/2013. За да се гарантира продължаването на програмата и да се вземат предвид новите ограничения и нужди, възникнали в хода на нейното развитие, следва да се определи отново местоположението на наземната инфраструктура на системата, създадена в рамките на програмата „Галилео“, и да се предвидят мерките, необходими за правилното ѝ функциониране. Важно е да се припомни, че при определянето на броя и местоположението на центровете и станциите, предвидени в Решение за изпълнение 2012/117/ЕС, се вземат предвид ограниченията от географско и техническо естество, свързани с оптималното разпределение по цялата планета, евентуалното наличие на съществуващи съоръжения и оборудване, които са подходящи за съответните задачи, спазването на специфичните за всеки център и станция изисквания в областта на сигурността и изискванията във връзка с националната сигурност на всяка държава членка.
            
         
               (4)
            
            
               Следва обаче да се вземат под внимание новите ограничения и нужди, възникнали с развитието на програмата по отношение на някои елементи, свързани с центровете и станциите, посочени в Решение за изпълнение 2012/117/ЕС.
            
         
               (5)
            
            
               Така, що се отнася до центровете, с цел да се създаде възможност за по-добра експлоатация на системата, възникна необходимостта от създаване на седми център, тоест център за интегрирана логистична подкрепа (наричан по-долу „център за ILS“), чиято функция е да съхранява по централизиран начин различно по вид оборудване и резервни части за инфраструктурата.
            
         
               (6)
            
            
               Изборът на местоположението на центъра за ILS бе направен в рамките на открита и прозрачна процедура на два етапа. Комисията първо изпрати на държавите членки покана за заявяване на интерес, като бяха избрани кандидатурите на Белгия и на Чешката република. След това, за да се направи избор между двете кандидатури, двете държави членки бяха приканени да представят подробни предложения. След като комитет, съставен от представители на Европейската комисия, Европейската космическа агенция и Европейската агенция за ГНСС, извърши оценка на тези предложения с оглед на критериите, свързани с безопасността, риска, календарния график и разходите, се оказа, че предложението на Белгия е най-подходящо, тъй като всъщност архитектурата и проектът на сградата на площадката в Трансин (Transinne) са изцяло оптимизирани, за да осигурят логистиката на системата, създадена в рамките на програмата „Галилео“. Центърът следва да бъде изграден през 2016 г. и да бъде предмет на споразумение с Белгия.
            
         
               (7)
            
            
               Освен това изграждането на двата контролни центъра (GCC) приключи през 2014 г., като те следва да бъдат предмет на споразумения с Германия и Италия; изграждането на центъра за сигурност на „Галилео“ (GSMC) започна през 2013 г. и бе предмет на подписаните през 2013 г. споразумения с Франция и Обединеното кралство, но следва да приключи през 2017 г., а не през 2015 г.; изграждането на центъра по услугите от ГНСС (GSC) бе предмет на споразумение, подписано с Испания на 30 юни 2014 г., а не през 2013 г.; изграждането на центъра за SAR се извърши в периода 2012—2014 г. и следва да бъде предмет на рамков договор за предоставяне на услуги с Националния център за космически изследвания (CNES), а не на споразумение с Франция; изграждането на референтния център на „Галилео“ (GRC), разположен в Нордвейк (Noordwijk), Нидерландия, в близост до ESTEC, но не на територията му, следва да се извърши в периода 2015—2017 г., а не в периода 2013—2016 г., и да бъде предмет на споразумение с Нидерландия през 2016 г.; изграждането на станцията за проверка на спътниците в орбита в Редю (Redu) не бе предмет на договора, сключен с дружеството Spaceopal.
            
         
               (8)
            
            
               На второ място, що се отнася до станциите, изграждането на TTC станциите в Ла Реюнион и Нумея се извърши в периода 2012—2014 г., а изграждането на ТТС станцията в Папеете, Таити, следва да се осъществи едва в периода 2016—2017 г. Освен това, макар че разгръщането на GSS станциите в Кируна, Ян Майен, Азорските острови, Кергелен, Сен Пиер и Микелон, остров Възнесение (Ascension) и Фолкландските острови беше осъществено в периода 2012—2014 г., изграждането на GSS станциите на Канарските острови и Мадейра беше преустановено, изграждането на GSS станцията на Уолис (Wallis) беше отложено за 2016—2017 г., евентуалното изграждане на GSS станциите в Токио, Земя Адели (Terre Adélie) и Диего Гарсия остава на етап проучване, докато в Редю бе изградена една GSS станция.
            
         
               (9)
            
            
               Накрая, макар че изграждането на SAR станциите беше извършено, както бе предвидено, и бе предмет на договори и меморандум за разбирателство, е необходимо да се уточни, че тези станции са два вида: от една страна, така наречените станции „Meolut“ (Medium Earth Orbit Local User terminal), които получават сигнали за бедствие, препращани от спътниците, и са разположени в Макариос, Маспаломас и Свалбард; от друга страна, станциите, състоящи се от еталонен маяк SAR, които излъчват сигнали за бедствие, позволяващи калибриране на системата и измерване на нейните характеристики, и които също са разположени в Макариос, Маспаломас и Свалбард, но също така в Тулуза и Санта Мария на Азорските острови.
            
         
               (10)
            
            
               Освен това, тъй като настоящото решение заменя Решение за изпълнение 2012/117/ЕС, последното следва да бъде отменено. С цел постигане на правна яснота и добро административно управление елементите, включени в приложението към Решение за изпълнение 2012/117/ЕС, и новите елементи, определени в настоящото решение, са консолидирани в приложението.
            
         
               (11)
            
            
               Мерките, предвидени в настоящото решение, са в съответствие със становището на комитета, създаден съгласно член 36, параграф 1 от Регламент (ЕС) № 1285/2013,
            
         ПРИЕ НАСТОЯЩОТО РЕШЕНИЕ:
   Член 1
   Местоположението на наземната инфраструктура на системата, създадена в рамките на програмата „Галилео“, и необходимите мерки за осигуряване на нейното функциониране са посочени в приложението.
   Член 2
   Решение за изпълнение 2012/117/ЕС се отменя.
   Член 3
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 18 март 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 1.
   
      (2)  Решение за изпълнение 2012/117/ЕС на Комисията от 23 февруари 2012 г. за създаване на списък на основните етапи с оглед на вземането на решение за оценката на изпълнението на програма „Галилео“ по отношение на наземните центрове и станции, които трябва да се изградят в рамките на фазите на развитие и разгръщане на програмата (ОВ L 52, 24.2.2012 г., стр. 28).
   
      (3)  Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и „Галилео“) (ОВ L 196, 24.7.2008 г., стр. 1).
   
      ПРИЛОЖЕНИЕ
      
                  
                     Наименование
                  
               
               
                  
                     Местоположение и мерки за изграждане с цел осигуряване на функционирането
                  
               
            
                  
                     Наземни центрове
                  
               
            
                  Два контролни центъра на „Галилео“ (GCC)
               
               
                  Двата контролни центъра бяха изградени в периода 2009—2014 г. съответно в Оберпфафенхофен (Германия) и във Фучино (Италия). Те следва да бъдат предмет на две споразумения, които ще бъдат подписани съответно с Германия и Италия.
               
            
                  Център за наблюдение на сигурността на „Галилео“ (GSMC)
               
               
                  Разделеният на две части център за сигурност на „Галилео“ е в процес на изграждане във Франция и Обединеното кралство. Изграждането започна през 2013 г. и следва да приключи през 2017 г. То бе предмет на споразумение, подписано през 2013 г. с Франция и Обединеното кралство.
               
            
                  Център по услугите от ГНСС (GSC)
               
               
                  Центърът по услугите от ГНСС е в процес на изграждане в Мадрид (Испания). Изграждането започна през 2011 г. и следва да приключи през 2016 г. То бе предмет на споразумение, подписано с Испания през 2014 г.
               
            
                  Център за SAR
               
               
                  Центърът за SAR бе изграден в Тулуза (Франция) в периода 2012—2014 г. Той следва да бъде предмет на рамков договор за предоставяне на услуги с Националния център за космически изследвания (CNES).
               
            
                  Референтен център на „Галилео“ (GRC)
               
               
                  Референтният център на „Галилео“ (GRC) е в процес на изграждане в Нордвейк (Нидерландия). Изграждането започна през 2015 г. и следва да приключи през 2017 г. То следва да бъде предмет на споразумение, което ще бъде подписано с Нидерландия през 2016 г.
               
            
                  Център за ILS
               
               
                  Центърът за интегрирана логистична подкрепа („център за ILS“) следва да бъде пуснат в експлоатация в Трансин (Белгия) през 2016 г. и да бъде предмет на споразумение с Белгия.
               
            
                  Станция за проверка на спътниците в орбита
               
               
                  Станцията за проверка на спътниците в орбита бе изградена през 2010 г. в Редю (Белгия).
               
            
                   
               
            
                  
                     Наземни отдалечени станции
                  
               
            
                  TTC станции
               
               
                  В периода 2010—2014 г. бяха изградени TTC станции в Кируна (Швеция), Куру (Франция), Ла Реюнион (Франция) и Нумея (Нова Каледония).
                  В периода 2016—2017 г. следва да бъде изградена една ТТС станция в Папеете (Френска Полинезия).
                  Изграждането на тези TTC станции е предмет на договори, сключени между Европейската космическа агенция и съответните доставчици на услуги.
               
            
                  GSS станции
               
               
                  В периода 2009—2014 г. бяха изградени GSS станции на Азорските острови (Португалия), на остров Възнесение, във Фучино (Италия), Ян Майен (Норвегия), Кергелен, Кируна (Швеция), Куру (Франция), Ла Реюнион (Франция), Фолкландските острови, Нумея (Нова Каледония), Папеете (Френска Полинезия), Редю (Белгия), Сен Пиер и Микелон, Свалбард (Норвегия) и Трол (Норвегия).
                  В периода 2016—2017 г. следва да бъде изградена една GSS станция в Уолис.
                  Изграждането на тези GSS станции е предмет на договори, сключени между Европейската космическа агенция и съответните доставчици на услуги.
               
            
                  ULS станции
               
               
                  В периода 2009—2011 г. бяха изградени ULS станции в Таити (Френска Полинезия), Куру (Франция), Ла Реюнион (Франция), Нова Каледония и Свалбард (Норвегия).
                  Изграждането на тези ULS станции е предмет на договори, сключени между Европейската космическа агенция и съответните доставчици на услуги.
               
            
                  SAR станции
               
               
                  SAR станциите, наречени „Meolut“, бяха изградени през 2012 г. и 2013 г. в Макариос (Кипър), Маспаломас (Испания) и Свалбард (Норвегия). SAR станциите, състоящи се от еталонен маяк SAR, бяха изградени в Макариос (Кипър), Маспаломас (Испания), Санта Мария (Португалия), Тулуза (Франция) и Свалбард (Норвегия).
                  Изграждането на тези SAR станции бе предмет на договори между Европейската космическа агенция и съответните доставчици на услуги за станциите в Маспаломас, Санта Мария и Свалбард, на меморандум за разбирателство между Комисията и Кипър за станцията в Макариос и на договор между Комисията и доставчик на услуги за станцията в Тулуза.